Art Safari 2023. Bilete la preț special pentru comunitatea UB
Art Safari, cel mai amplu eveniment dedicat artei din România, și-a deschis porțile și invită comunitatea Universității din București la o expoziție dedicată dragostei – Art Safari Love Edition. Arta românească pe care o iubești este la Art Safari!
Evenimentul are loc în perioada 30 iunie – 10 septembrie 2023, iar la această ediție publicul este invitat să facă cunoștință  cu maestrul portretului și peisajului, Constantin Artachino (1870 – 1954). Programul de vizitare este cuprins între 10:00 și 20:00, zilnic.
Organizatorul anual al Pavilionului de Artă București – cel mai mare conglomerat de expoziții de artă din România – ajuns la a 12-a ediție, realizează, în parteneriat cu muzeele de artă din România și internaționale și cu colecționarii privați, ample expoziții retrospective care își propun recuperarea valorilor de patrimoniu. 
20 de lei, tariful de acces la Art Safari pentru membrii comunității Universității din București
Pentru ediția din 2023, membrii comunității Universității din București – studenți, cadre didactice și personal administrativ – beneficiază de un tarif special pentru accesul la pavilioanele Art Safari.
Astfel, biletele pentru studenții, cadrele didactice și personalul Universității din București vor putea fi procurate la prețul de doar 20 de lei. Tariful integral de acces pentru toate cele patru pavilioane Art Safari este de 90 de lei pentru adulți, iar biletele pentru ediția din 2023 sunt disponibile aici.
Facem precizarea că biletele reduse pentru comunitatea UB pot fi achiziționate EXCLUSIV offline, de la casa de bilete Art Safari situată în Palatul Dacia-România (Str. Lipscani, nr. 18-20, București), în baza prezentării carnetului/ legitimației de student/ angajat.
Despre Art Safari 2023
„Seria recuperărilor artiștilor români continuă cu maestrul Constantin Artachino, căruia îi dedicăm o expoziție întreagă la Art Safari Love Edition. Am expus lucrări care surprind lumea balcanică și orientală, de care artistul a fost atât de atras. Ne bucurăm că Muzeul Național al Satului „Dimitrie Gusti” a avut o contribuție semnificativă la întregul cadru pe care l-am creat, oferind o notă autentică expoziției pe gustul tuturor generațiilor”, declară Ioana Ciocan, CEO Art Safari.
Expoziția Constantin Artachino, curator: Elena Olariu, este realizată în parteneriat cu Muzeul Municipiului București, Muzeul Național de Artă al României, Muzeul Național al Satului „Dimitrie Gusti”, Muzeul Național al Țăranului Român și Muzeul Național al Hărților și Cărții Vechi.
Având o puternică latură educaţională, misiunea sa este de a apropia arta de public și de a educa noile generații prin organizarea de ateliere de artă pentru copii, tururi ghidate și expoziții de artă contemporană în spații neconvenționale, cum ar fi Aeroportul Henri Coandă sau metroul bucureștean. Art Safari este proiect cultural national strategic sprijinit de Ministerul Culturii și este realizat în parteneriat cu Muzeul Municipiului București, Muzeul Național de Artă al României și Institutul Cultural Român.
Mai multe detalii cu privire la cea de-a zecea ediție Art Safari pot fi consultate pe site-ul www.artsafari.ro. Biletele de acces sunt disponibile atât online, cât și offline, la casa de bilete Art Safari situată în Palatul Dacia-România (Str. Lipscani, nr. 18-20, București).
